ມືປືນ ທີ່ສັງຫານ ຊາວມຸສລິມ ໃນສະຫະລັດ ​ປະ​ເຊີນ​ກັບ​​ ຂໍ້ຫາ ຂ້າຄົນຕາຍ 3 ກະ​ໂທ​ງ 
ສື່​ມວນຊົນໃນ​ເຂດ​ທ້ອງ​ຖິ່ນ ​ລາຍ​ງານ​ວ່າ ທ້າວ Craig Hicks ​ໄວ 42 ປີ ​ຈະ​ປະ​ເຊີນ​ກັບ​​ຂໍ້ຫາ 3 ກະ​ໂທ​ງ ​ໃນ​ການ​ຂ້າ​ຄົນ​ຕາຍ ​ໂດຍ​ເຈດ​ຕະນາ.
ຄະນະຕຸລາການ ໄດ້ກ່າວໂທດ ຊາຍຜູ້ນຶ່ງໃນການຍິງສັງຫານ ນັກສຶກສາມະຫາວິທະຍາໄລຊາວມຸສລິມ 3 ຄົນ ເຖິງແກ່ ຄວາມຕາຍ ໃນລັດ North Carolina ທາງພາກຕາເວັນອອກ ຂອງສະຫະລັດ ສື່ມວນຊົນໃນເຂດທ້ອງຖິ່ນ ໄດ້ລາຍງານວ່າ ທ້າວ Craig Hicks ໄວ 42 ປີ ຈະປະເຊີນກັບ ໂທດ 3 ກະໂທງ ໃນການ ຂ້າຄົນຕາຍໂດຍເຈດຕະນາ ອັນມີ ທ້າວ Barakat ໄວ 23 ປີ ພັນລະຍາຂອງລາວ ນາງ Yusor Abu-Salha ໄວ 21 ປີ ແລະນ້ອງສາວຂອງນາງ Razan Abu-Salha ໄວ 19 ປີ ທ້າວ Hicks ແມ່ນເພື່ອນບ້ານ ຂອງທັງສາມຄົນ ທີ່ກ່າວມານີ້ ທີ່ອາໄສຢູ່ເຂດ Chapel Hill ໃກ້ໆກັບມະຫາວິທະຍາໄລ North Carolina ລາວຍັງຖືກກ່າວໂທດ ໃນຂໍ້ຫາ ມີອາວຸດ ຢູ່ໃນຄອບຄອງ ການຍິງກັນທີ່ວ່ານີ້ ໄດ້ກໍ່ໃຫ້ເກີດມີການຮຽກຮ້ອງ ກ່ຽວກັບຄວາມບໍ່ທ່ຽງທຳທາງດ້ານສາສະ ໜາໃນສະຫະລັດ ແລະຈາກຕ່າງປະເທດ ບັນດາຕຳຫຼວດໄດ້ກ່າວວ່າ ພວກເຂົາເຈົ້າຍັງບໍ່ທັນໄດ້ພົບເຫັນຫຼັກຖານໃດໆ ກ່ຽວກັບການກະທຳຂອງທ້າວ Hicks ວ່າ ເປັນຄວາມກຽດຊັງທາງດ້ານສາສະໜາ ຕໍ່ເພື່ອນບ້ານຂອງລາວແຕ່ຢ່າງໃດ ພວກເຂົາເຈົ້າກ່າວວ່າ ການຍິງສັງຫານທີ່ວ່ານີ້ ມີຂຶ້ນຫຼັງຈາກການຜິດຂ້ອງຕ້ອງຖຽງກັນກ່ຽວກັບບ່ອນຈອດລົດ ແຕ່ວ່າ ເຈົ້າໜ້າທີ່ລັດຖະບານກາງ ໄດ້ເລີ້ມທຳການສອບສວນເບື້ອງຕົ້ນ ທີ່ຈະລົງຄວາມເຫັນວ່າ ໄດ້ລະເມີດກົດໝາຍລັດຖະບານກາງຫລືບໍ່ ຮວມທັງກົດໝາຍກ່ຽວກັບຄວາມກຽດຊັງ ທາງດ້ານສາ ສະໜາຫຼືບໍ່? ທ້າວ Hicks ມີໝາຍກຳນົດການທີ່ຈະໄປຂຶ້ນສານໃນຄະດີຂ້າຄົນຕາຍໂດຍເຈດຕະນາ ໃນວັນທີ 4 ມີນາ ທີ່ຈະມາເຖິງນີ້ ລາວຍັງຈະສືບຕໍ່ຖືກກັກຂັງໃນຄຸກ ໂດຍປາດສະຈາກການປະກັນຕົວໃດໆທັງສິ້ນ